Se închid toate televiziunile Orange Sport
Se închid toate televiziunile Orange Sport! Orlando Nicoară, administratorul televiziunii, a anunțat angajații printr-un email că urmează să aibă loc concedieri.
Canalele Orange Sport vor înceta să emită, așadar, în lunile următoare, cel mai probabil după finalul sezonului de fotbal în curs.
Orlando Nicoară a informat toți angajații de la Orange Sport că posturile nu vor mai transmite emisiuni începând din vara acestui an. Drept urmare, aceștia vor fi nevoiți să își caute alte locuri de muncă.
În urma restructurărilor, moderatorii Dan Udrea și Silviu Tudor Samuilă, dar și analiști TV precum Meme Stoica, Basarab Panduru, Viorel Moldovan, Nicolae Dică și Constantin Zotta vor rămâne "liberi de contract".
Totuși, există șanse ca o parte dintre ei să treacă la Prima Sport, care face parte din același trust, notează Pro Sport.
Canalele Orange Sport ar urma să se închidă pe data de 30 iunie
Vestea a venit ca o surpriză pentru iubitorii sportului.
În luna martie 2022, compania franceză Orange a preluat canalele de sport de la Telekom România. Orange Sport este cunoscut pentru transmiterea SuperLigii, precum și pentru alte competiții de top din sportul internațional.
Potrivit Fanatik, Orange Sport a decis să închidă toate canalele începând cu data de 30 iunie. Postul de televiziune transmite zilnic pe 3 canale. Mai mult, în zilele aglomerate cu multe competiții se rulează pe 4 posturi.
Principala atracție oferită de Orange Sport telespectatorilor săi este difuzarea meciurilor din SuperLiga. De asemenea, aici se poate urmări și cea mai importantă competiție europeană la nivel de cluburi. Mai exact, este vorba despre Liga Campionilor.
Din domeniul fotbalului internațional, postul de televiziune Orange Sport difuzează și întâlniri din cele mai prestigioase campionate europene: Premier League, La Liga, Serie A, Bundesliga și Ligue 1.
În plus, Orange Sport transmite și alte competiții fotbalistice, meciuri din Liga Campionilor la handbal, turnee de tenis masculin, partide din NBA, Turneul celor 6 Națiuni la rugby, curse auto și motociclete și multe alte evenimente sportive.
Închiderea canalelor Orange Sport începând cu data de 30 iunie va fi cu siguranță o lovitură grea pentru pasionații de sport din România. Aceștia vor trebui să găsească alternative pentru a continua să urmărească competițiile lor preferate.